OTERO GABIRONDO (EH Bildu, 2017-04-27):
Egun on berriro guztioi.
Ea motzean egiten dudan. Ez da denbora asko Ganbera honetan SOS Deiak-112 larrialdien telefonoaren zerbitzua ematen duten langileen lan-baldintzen inguruan hitz egin genuela. Hain zuzen, urtarrilaren 26an, bertan ikuspuntu ezberdinak erakutsi genituen eta erdibideko zuzenketa bat onartu egin zen.
Onarturikoa nahiko argia zen. Alde batetik, aterako diren hurrengo pleguak, edo hobeki esanda, aterata beharko luketen hurrengo pleguak, langileentzako lan-baldintza duinak bermatu behar dituztela. Eta bestetik, Gobernuak zerbitzuaren berpublifikazioa aztertu behar zuela.
Berpublifikazioa bai, ze aurreko eztabaidan honen inguruan bai Sozialistak eta bai Jeltzaleak nahiko tranpati ibili zinetela iruditzen zait. Ezin omen zen publifikatu pribatizatu ez dena esaten zenuten, eta Segurtasun sailburuak berdina errepikatu zuen duela aste gutxi izan zuen interpelazioan.
Terminoetan galdu gintezke nahi duzuen guztia, baina argi dago esan nahi zena eta esaten duguna. 112 zerbitzua, larrialdi deiak jasotzen dituena, kudeaketa zuzenaren bitartez eskaini behar duela Administrazioak. Hori da EH Bilduren jarrera eta ez da horren zaila ulertzea.
Eta legez bestekoak argi eskatzen duen aukera hori aztertzea. Eta urtarrilean legez besteko proposamena gehiengoz onartu zen. Eta zer egin duzue honen inguruan? Ezer ere ez, horixe da egin duzuena, interesatzen ez zaizuenari jaramonik ez egin.
Beltrán de Herediak argi utzi zuen bezala, ezta bilera triste bat ere antolatzeko gaitasunik ez duzue azaldu. Baina publifikazio edo berpublifikazioa aferaz haratago, mahai gainean jasanezinezko arazo bat daukagu gaur egun 112 zerbitzua ematen ari diren langileekin.
Ez ditut errepikatuko eztabaida hartan emandako argudioak, baina ezinbestekoa iruditzen zait azpimarratzea 112 telefonoaren bestaldean dauden langileak baldintza kaskarrean daudela, jarraitzen dutela, eta egoera ez dela milimetro bat ere mugitu ordutik ona. Langile hauek bere biziko zerbitzua eskaintzen dutela argi geratu zen aurreko eztabaidan larrialdiei erantzuteko katearen lehen kate begia direnez, ezinbestekoa bere lana, arduraz beteriko lana, estresaz gainezkakoa behin baino gehiagotan.
Eta beraiek eskatzen zutena eta hemen jaso eta onartu zena oso sinplea da, hurrengo esleipenean subrrogazioa egotea, pertsona nahikoa kontratatzea lanari behar bezala heltzeko, formakuntza bermatzea eta egiten duten lanari egokituriko lan hitzarmen kolektibo duin bat izatea. Eta beraien hitzarmena telemarketing edo contact center-ena da, eta beraien lana ez da telemarketina, ez dira saltzaileak, larrialdien atentzioa da bere lana.
112-SOS Deiak zerbitzua azpikontratatzen duenean Gobernu honek eta aurrekoak, aurrezpenari bakarrik begiratu diote eta horrek prekarietatea eta zerbitzuaren kaskartzea ekarri du. Eta behin eta berriz esan duzue hemen onartu zena brindis al sol bat zela, baina errepikatzeak ez du egi bihurtu. Egia da onartu zen erdibideko zuzenketan gauza desberdinak eskatzen zirela, eta agian denak ez zirela bateragarriak aldi berean, baina posible da fase desberdinetan Legebiltzar honek agindutakoa betetzea. Baina borondate politikoa behar da horretarako, ordea, eta hori zen aurreko legez bestekoan guk erakutsi genuena eta zuek erakutsi ez zenutena, borondate politikoa.
Ze borondatea izanez gero egoera hau konpontzea nahiko erraza da. Hasteko gaur esaten zaizuen bezala eser zaitezte langileekin egoera aztertzeko, ez da hain zaila. Jarraitzeko bi aukera dituzue, legezkoak biak lan baldintzak hobetzeko. Bat, hitzarmen propio bat izateko bultzada bat ematea. Ez litzateke lehenengo aldia izango, hitzarmen propio bat onartu dezakezue biak, baina horretarako mahai gainean dirua ipini behar da. Aurrekontuetan gai honentzat % 16ko igoera bat egon da, baina diru hori ez bada aldatzen telemarketingaren hitzarmena hitzarmen propio batengatik, ez da langileen soldatetan islatuko. Beraz, plegu berriak atera aurretik hitzarmen berria bultzatu eta gero mantenduarazi esleipen berrian. Oso erraza.
Beste aukera bat ere badago, 112 zerbitzua ematen duten langileen maila edo kategoria profesionala Euskal Administrazio Publikoarekin parekatzea eta modu horretan beraien soldatak Administrazioan lan egiten duten administratiboen parekoak izango lirateke. Hau ere pleguetan txertatu daiteke.
Eta amaitzeko, epe ertain batean benetan arazoa konpondu nahi baduzue modu iraunkor batean, badakizue konponbidea, irtenbidea, zein den. Hasi aztertzen oinarrizko zerbitzu hau Administrazioak zuzenean emateko bide orria zein izan daitekeen eta akabo arazoa.
Eta amaitzeko hausnarketa txiki bat. Ez zaigu zilegi iruditzen Euskal Administrazioak zerbitzu bat eskatzea, kasu honetan 112 telefonoaren erantzuna, eta finean, zerbitzua ematen duten langileen arazoak alde batera uztea besteen kontua izango balitz bezala. Are gutxiago, egoera hori zerbitzuarentzako nahiko diru ipintzen ez delako etorri bada. Ez da etikoa zerbitzua prezio minimo batean lortu nahi izatea, bitartekari egiten duen enpresak bere irabaziak bermatzea eta kate horretan bestaldean dauden langileak esprimitzea, jasangaitzak diren baldintza batzuetara iritsi arte. Eta hori egiten ari zarete behin eta berriro.
Gure partetik alde bozkatuko dugu, iruditzen zaigulako, nahiz eta gure eskakizun guztiak ez egon erdibideko zuzenketa horretan, guztiak ez daude, baina gutxieneko batetara iristen dela iruditzen zaigu Castelo andrea.
Besterik ez. Eskerrik asko.